polyglot-tagger/wikipedia-language-snippets-filtered huggingface dataset:
ཡང་ཕྱག་ནའི་སློབ་མ་ལ་སྟོད་གཙང་ཤོང་བ། དེ་ནས་ཤེར་སྒོམ་དར་སེང༌། ཇོ་བཙུན་མེ་འབར། ཞིང་དེང་པོ་ལུང་བ། གོ་ལུང་བ། གྲུབ་ཐོབ་བཙུན་པ། མངའ་རིས་ཆར་ཆུང་བ། ལ་སྟོད་ན་ཟླུམ་པ། མཁན་པོ་སྙིང་པོ་རྒྱལ་མཚན། མཁན་པོ་རྒྱལ་མཚན་འོད། མཁན་པོ་ནམ་མཁའ་རྒྱལ་མཚན། འཇམ་དབྱངས་རིན་ཆེན་བཟང་པོ། མི་ཉག་ཤེས་རབ་བཟང་པོ། རྗེ་བཙུན་རི་མི་འབབས་པ་ལས་མི་ཉག་པས་མཛད་པས་ཁྲིད་ཡིག་བདག་གིས་ཐོབ་བོ། །དེ་ལྟར་ཕྱག་ན་དཔོན་སློབ་ལས་བྱུང་བ་རྣམས་ལ་ཕྱག་རྒྱ་ཆེན་པོ་སྟོད་ལུགས་ཤེས་གྲགསསོ། །
རྗེ་བཙུན་གྲགས་པ་སེང་གེ་ནི། ཡབ་ཀྱི་དགོངས་པ་ལོན་པ། ཕྱག་རྒྱ་ཆེན་པོའི་རྟོགས་པ་ནམ་མཁའ་ལྟ་བུ་ཐུགས་ལ་འཁྲུངས་པ། འཇིག་རྟེན་གྱི་སྣང་བ་རྨི་ལམ་སྒྱུ་མ་ལྟ་བུར་མཁྱེན་པ། དངོས་གྲུབ་རྣམ་པ་གཉིས་བརྙེས་པའི་རྣལ་འབྱོར་པའོ།
ཆོས་ཀྱི་གྲགས་པ་ནི། ཆོས་སྤྱི་དང་རང་གི་མཚན་ཉིད་ལ་མཁས་པ་ཁྱད་པར་ཕྱག་རྒྱ་ཆེན་པོ་ལ་ཤིན་ཏུ་མཁས་པ་ཡིན་ནོ། ཨིནྡུ་དང་དབང་ངེ་ལ་བརྒྱུད་པ་ཟིན་པ་མ་བྱུང༌། གྲགས་པ་སེང་གེའི་སྲས་གྲུབ་ཐོབ་མགོན་པོ། གཅུང་སངས་རྒྱས་སྒོམ་པ། དེ་འོག་སེང་གེ་གྲགས། ཆུང་ཤོས་སློབ་དཔོན་བལ་པོ་འཇིག་རྟེན་ནོ།
དེ་ལ་གྲུབ་ཐོབ་མགོན་པོ་ནི། ཕྱག་རྒྱ་ཆེན་པོའི་ཆོས་ལ་ཐོས་བསམ་མཛད་པས་མཁས་པ་ཆེན་པོར་གྱུར། ཡི་དམ་རྡོ་རྗེ་ཕག་མོ་ལ་སྒྲུབ་པ་མཛད་པས་ཞལ་གཟིགས། འཇིག་རྟེན་གྱི་མཁའ་འགྲོ་བྲན་དུ་འཁོལ། ཆོས་སྐྱོང་མགོན་པོ་དང་ལྷ་སྲིན་སྡེ་བརྒྱད་ཀྱིས་སྲོག་སྙིང་ཕུལ། དངོས་སྒྲུབ་རྣམ་པ་གཉིས་ལ་མངའ་བརྙེས་པའི་རྣལ་འབྱོར་པར་གྱུར།
སངས་རྒྱས་སྒོམ་པ་ནི། ཡབ་མེས་ཀྱི་གདན་ས་མཐོན་པོ་ལ་ཞེན་པ་མེད་པས་མཆིལ་མ་ལྟར་བོར། ཟས་སྐོམ་གྱི་འཁྲི་བ་ཆོད་པས་ཆུ་ལ་དཀའ་ཐུབ་མཛད་དེ། ཕྱག་རྒྱ་ཆེན་པོའི་རྟོགས་པ་འཁྲུངས། ཆོས་དང་གང་ཟག་ཏུ་ཡ་མ་བྲལ་བ་ཡིན་ནོ།
སློབ་དཔོན་བལ་པོ་འཇིག་རྟེན་ནི། སྔོན་བསོད་ནམས་བསགས་པས་ཡབ་མེས་བཀའ་དྲིན་ཅན་གྱི་དཔོན་སྲས་སུ་འཁྲུངས། གཅེན་པོ་གོང་མ་རྣམས་ཀྱིས་ཐུགས་ཟིན། བླ་མ་གོང་མ་རྣམས་ཀྱི་ཐུགས་དགོངས་ལོན། ཡབ་མེས་ཀྱི་གདན་ས་མཐོན་པོའི་སྟེང་ནས་ཕྱག་རྒྱ་ཆནེ་པོའི་གདམས་པ་ཉི་མ་ཤར་བ་ལྟར་གསུངས་པས་འགྲོ་བའི་མུན་པ་བསལ། ཡི་དམ་ལྷའི་ཞལ་གཟིགས། མཁའ་འགྲོ་བྲན་དུ་འཁོལ། ཆོས་སྐྱོང་ལྕམ་དྲལ་དང་དམ་ཅན་ཕོ་མོ་རྣམས་དང་གསུང་གླེང་མཛད་ཅིང་བཀའ་བསྒོ་བའི་ལས་མཛད་པ་ཆེན་པོའོ།
བླ་མ་སྐྱེ་མེད་ཀྱི་ཐུགས་ཀྱི་སྲས་སུ་གྱུར་པ་ཡང༌། སྒོམ་ཀྭ་བ་བཞི། གདུང་དྲུག །གཡོར་པོ་བའི་བུ་གསུམ། དམག་པ་སྒང་ལ་སོགས་ཏེ། ཀྭ་བ་བཞི་ནི། རྒྱལ་གྱི་སྒོམ་ཚོ། གྲབ་ཀྱི་སྒོམ་ཚོ། བྱེ་མ་ལུང་སྟོང་གི་སྒོམ་ཚོ། ཀླགས་ཀྱི་སྒོམ་ཚོའོ། །གདུང་དྲུག་ལ། རྭ་ལོ་ཙཱ་བ། བ་ཚབ་ལོ་ཙཱ་བ། དོལ་བོ་ཡེ་ཤེས། དགེ་བཤེས་གཉན་ལ་སོགས་པའོ། གཡོར་པོའི་བུ་གསུམ་ལ། རོག་པ་དམར་རྡོར་སེང༌། ཞང་བྲའོ་བྲག་རྩ་བ། རླུང་སྟོན་རྡོ་རྗེ་བླ་མ་རྣམསསོ། །གཞན་ཡང་མངའ་རིས་པར་བུ་པ་དང༌། སྒང་སྟོན་འོད་འབར་དང༌། སྤང་སྟོན་ཆོས་འབར་ལ་སོགས་པའོ།
སློབ་དཔོན་རླུང་སྟོན་གྱིས་ནི། བླ་མ་ཡང་མཉེས་པ་གསུམ་གྱིས་མཉེས་པར་མཛད། ཕྱག་རྒྱ་ཆེན་པོའི་རྟོགས་པ་འཁྲུངས། བལ་པོ་སྐྱེ་མེད་ཀྱི་ཐུགས་ཀྱི་བཅུ་འཐིགས། སློབ་མ་གཞན་ལས་ཁྱད་པར་དུ་འཕགས་ཏེ་དོ་ཧ་རྒྱས་བཤད་ལ་མངའ་བརྙེས། ཁོང་ལ་གྲུབ་ཐོབ་མགོན་པོ་དང་སངས་རྒྱས་སྒོམ་པ་གཉིས་ཀྱིས་ཞུས། ཁོང་སྐུ་མཆེད་ལ་བལ་པོ་འཇིག་རྟེན་གྱིས་ཞུས། དེ་ལ་དོལ་བ་ཇོ་སྲས་ཀྱིས་ཞུསསོ། །
དེ་ལ་མཁས་པ་བར་ཕུ་པ་བློ་གྲོས་སེང་གེ་ཕྱག་རྒྱ་ཆེན་པོ་དོ་ཧ་སྐོར་གསན་ནས་གསུམ་ཀ་ལ་བསྡུས་དོན། ཊཱི་ཀ་འབྲེལ་འཇུག་ལ་སོགས་པའི་ཡིག་སྣ་བརྒྱད་མཛད་དེ། ཡིག་ཆ་དེ་རྣམས་ཀྱིས་ཕྱོགས་ཐམས་ཅད་དུ་ཁྱབ་བོ། །
དེའི་སློབ་མ་སྒྱེར་སྒོམ་ཆེན་པོ། སངས་རྒྱས་དབོན་པོ། བླ་མ་བྲག་འབུར་བ། ཤུག་གསེབ་རི་བ། ཆོས་རྗེ་བླ་མ་དམ་པ། མི་ཉག་ཤེས་རབ་བཟང་པོ། ཆོས་རྗེ་རི་མི་འབབས་པ་བསོད་ནམས་རིན་ཆེན། དེས་བདག་ལ་དོ་ཧ་བར་ལུགས་རྣམས་གནང་སྟེ། ཨ་སུའི་སྐོར་རྣམས་ལ་ཕྱག་རྒྱ་ཆེན་པོ་སྨད་ལུགས་ཤེས་གྲགསསོ། །
གྲུབ་སྙིང་ཕྲ་མོ་དང་བཅས་པའི་བཤད་པའི་བཀའ་རྣམས་ནི་དིང་སང་མི་སྣང་ལ། ལུང་ནི། ཤ་བ་ར། མཻ་ཏྲི་བ། རྒྱ་གར་ཕྱག་ན། བྲང་ཏི། གཙང་ཡང་དག་འབར། ཕུག་ཟུངས་སྐྱབས། རྩངས་འབྱུང་སེ། ལྕེ་སྟོན་མདོ་སེང༌། བླ་མ་སྟོན་ཤཱཀ།ལྕེ་བློ་ལྡན་སེང་གེ ཀུན་མཁྱེན་འཕགས་འོད། བུ་སྟོན་རིན་པོ་ཆེ། ལོ་ཙཱ་བ་རིན་ཆེན་རྣམ་རྒྱལ། རྗེ་བཙུན་གྲགས་པ་རྒྱལ་མཚན་གྱི་བར་དུ་ཡོད་དེ། བདག་གིས་ནི་དེ་ལས་གྲུབ་པ་སྡེ་བདུན་དང༌། དེ་ཁོ་ན་ཉིད་བཅུ་པ་རྩ་འགྲེལ་ཙམ་ཐོབ་བོ། །རྒྱ་གར་ཕྱག་ན་འཁྲུངས་ནས་མེ་ཕོ་སྤྲེའུ་ཡན་ཆད་ལ་ལོ་བཞི་བརྒྱ་དང་དྲུག་ཅུ་སོང་ངོ༌། རྒྱལ་བ་མཻ་ཏྲི་པ་ལས་བརྒྱུད་པའི་ཕྱག་རྒྱ་ཆེན་པོའི་སྐབསསོ། །
དེ་ལ་ལོ་བཙུན་ཆུང་ནི། རྒྱ་གར་དུ་སྒྲུབ་པ་ལ་བཞུད་ནས་ཕྱིར་མ་ལོག །བླ་ཆུང་འོད་ཟེར་གྱིས་འཆུས་པ་དར་བརྩོན་ལ་བཤད། དེས་འཆུས་པ་བརྩོན་སེང་ལ་བཤད། དེས་རོག་ཤེས་རབ་འོད་ལ་བཤད་དོ། །
ཡང་ཁ་ཆེ་ཛྙཱ་ན་གུ་ཧྱ་གྱིས་སྤུ་ཧྲངས་ལོ་ཆུང་ལ་བཤད། དེས་དམར་སྟོན་ཆོས་རྒྱལ། དེས་དགེ་བཤེས་ཡོལ་མེ། དེས་གཤེན་སྟོན་ནམ་མཁའ། དེས་ཀྱི་ཚང་ཞིག་པོ། དེས་རོག་ཤེས་རབ་འོད་ལ་བཤད་དོ། །ཨོང་པོ་ལོ་ཙཱ་བའི་ལུགས་ལ་སྒྲུབ་ཐབས་རྣམས་མེད་དོ། །བརྒྱུད་པ་དང་པོའི་སྐབསསོ། །
ཡང་རྨའི་སློབ་མ་ཞང་དགའ་ལྡན་པ་ནི། ཡར་སྟོད་གཙང་ཞལ་དུ་འཁྲུངས་པའི་མཆིམས་ཞང་ཡིན། དམ་པ་སྐོར་ནི་རུ་བ་ལ་ཕྱག་རྒྱ་ཆེན་པོ་ཞུས། དབང་བཞི་རྫོགས་པར་ཞུས་ནས་རྒྱ་ས་སྨན་སྟག་རྩེ་སར་རྨའི་ཕྱིར་བྱོན། བྱར་གྱི་སྔོན་ཆུང་གནས་ཀྱི་ཤུག་པ་གསེབ་ཏུ་ཁྲིད་མཛད་པས་ཐུགས་ཐག་དེར་ཆོད། དེ་ལ་སློབ་མ་གཉལ་སྟོན་དགའ་ཆུང་འབར། སྐྱོག་སྒོམ་བསམ་གཏན་ཁུ་སྒོམ་ཇོ་དགའ། རྒྱ་དར་སེང༌། འཆུས་པ་དར་བརྩོན་རྣམསསོ། །
ཡང་ཁུ་སྒོམ་ཇོ་དགས་ཀླུ་མདའ་ཚེ་ལུང་དུ་བཞུགས་ནས་གདུལ་བྱ་མང་དུ་བསྐྱངས། དེས་སྟོད་ལུངས་ཞོང་པ་སྟེང་གི་རྒྱལ་བ་དཀོན་མཆོག་སྐྱབས་ལ་གསུངས། དེས་རོག་ཤེས་རབ་འོད་ལ་གསུངས། ཤེས་རབ་འོད་ཀྱིས་ཕྱག་རྒྱ་ཆེན་པོའི་རྟོགས་པ་དེར་ཤར།
ཡང་ཞང་བཙུན་རྒྱལ་བ་བཀྲ་ཤིས་ཀྱིས་འཆུས་པ་དར་བརྩོན་ལ་བཤད། དེས་འཆུས་པ་བརྩོན་སེང་ལ་བཤད། དེས་རོག་ཤེས་རབ་འོད་ལ་གསུངསསོ། །དེ་ལ་རྨའི་ཆོས་སྐོར་ནི་ཆིག་བརྒྱུད་དང་དོན་བརྒྱུད་གཉིས་ལས། དོན་ཁྲིད་ནི་ལག་ཁྲིད་བཅུ་དྲུག །ཆིག་བརྒྱུད་ནི་སེམས་བསྐྱེད་དང་སྟོང་ཐུན་དང་ཁ་འཐོར་དང་ཁར་ཕོག་སྣར་ཕོག་དང་མཐར་རྒྱས་རྣམསསོ། །རྨ་ལུགས་ཀྱི་སྐབསསོ། །
ཡང་སོ་ཆུང་བས་གཅུང་པོ་སོ་སྐུ་རིངས་ལ་གསུངས། དེས་བྱར་གྱི་བླ་མ་སྤང་ལ། དེས་འཆུས་པ་ཡབ་སྲས། །
ཟབ་ཆོས་ཞི་ཁྲོ་དགོངས་པ་རང་གྲོལ་ལས། སྨིན་བྱེད་སྒོ་འབྱེད་དབང་བསྐུར་འབྲིང་པོ་འགྲོ་དྲུག་རང་གྲོལ་ལ་ཁ་སྐོང་ཕྱག་བཞེས་ཀྱིས་བརྒྱན་པ་འབྲེལ་ཚད་རང་གྲོལ་ཅེས་བྱ་བ་བཞུགས་སོ།།
གོང་གསལ་བོད་ཀྱི་རུ་ཆེན་དྲུག་བཤད་པ་དེའི་ཁོངས་སུ་སྟོང་སྡེ་དྲུག་ཅུ་རེ་གཅིག་ཡོད་དེ། དེ་ཡང་དབུ་རུ། གཡོན་རུ། གཡས་རུ། རུ་ལག། ཞང་ཞུང་ལྔ་ལ་སྟོང་སྡེ་བཅུ་རེ་བྱས་པའི་ལྔ་བཅུ་དང་། སུམ་པར་སྟོང་སྡེ་བཅུ་གཅིག་སྟེ་བསྡོམས་པས་སྟོང་སྡེ་དྲུག་ཅུ་རེ་གཅིག་ཏུ་བཤད་ཅིང་། །བློན་པོ་བཀའ་ཐང་དུ། རྒྱལ་པོའི་འཕྲིན་ལས་སྐུ་མཁར་སྟོང་སྡེ་གསུམ། །
སྨད་ཀྱི་སུམ་པ་སྟོང་སྡེ་བཅུ་གསུམ་བཅས་བསྡོམས་པས་སྟོང་སྡེ་དྲུག་བཅུ་རེ་གཅིག་ཏུ་བཤད། །
དུས་ཕྱིས་ལི་ཡུལ་ནས་རྙེད་པའི་ཁྲམ་བུའི་ཡི་གེ་ལྟ་ན། སྟོང་སྡེ་ལྔ་བཅུ་འཁོད་པར་མ་ཟད། དེ་དག་གི་མིང་རེ་རེ་བཞིན་གསལ་ཡང་། འདིར་མངས་སུ་དོགས་ནས་མ་བྲིས། དེ་ལ་སྟོང་སྡེ་ཞེས་པ་ནི་དམག་གྲངས་སྟོང་ལངས་པ་ནས་ཁྲི་མན་ཆད་ལ་སྟོང་སྡེ་རེ་བཏགས་པ་ཡིན་ཡང་། དུས་ཕྱིས་སྟོང་སྡེ་རེ་ལའང་དམག་དཔུང་འཕེལ་རྒྱས་བྱུང་ནས་ཁྲི་ཕྲག་དུ་མ་བྱུང་ཡང་སྟོང་སྡེ་ཞེས་པའི་མིང་ལ་དེ་སྔོན་བཙན་པོས་དམག་སྒྲིག་ཏུ་འཁོད་པ་ལ་འགྱུར་བ་བཏང་མ་ནུས་པར་རང་སོར་བཞག་པར་བཤད།
གཞན་ཡང་བོད་ཁམས་དཔའ་བའི་སྡེ་གསུམ་དུ་ཕྱེས་ཏེ། མོན་དང་། མངའ་རིས། གྲུ་གུ་སོགས་སྟོད་ཀྱི་དཔའ་བོའི་སྡེ་དང་། ཆ་སྐོར་དར་མ་མན་ཆད་དང་། རི་པེ་ནམ་ལུང་ཡན་ཆད་དེ་དེང་སང་གིས་ཆབ་མདོ་མན་ཆད་དང་ཡུན་ནན་དར་མདོ་ཡན་ཆད། སྟོད་ཀྱི་དཔའ་བོའི་སྡེ། རྨ་ཆེན་སྤོམ་ར་མན་ཆད་དང་ཀ་ཐང་ཀླུ་ཆེ་ཡན་ཆད། འ་ཞ་སྟོང་སྡེ་དྲུག་ཅུ་སོགས་དེང་སང་གི་མཚོ་སྔོན་དང་ཀན་སུའུ་བཅས་པ་སྨད་ཀྱི་དཔའ་བོའི་སྡེ་ཞེས་བཏགས་ཏེ་སྡེ་གསུམ་གྱིས་བོད་ཁམས་ཡོངས་རྫོགས་ལ་ཁྱབ་པ་ཡིན་ནོ།།
ཞང་ཞུང་བཟའ་ལི་ཐིག་སྨན་ནི། ཞང་ཞུང་གི་རྒྱལ་པོ་ལི་མིག་སྐྱའི་སྲས་མོ་ཡིན་ཞིང༌། མོང་བཟའ་ཁྲི་བཙུན་དང༌། ཞང་ཞུང་བཟའ་ཁྲི་བཙུན། མི་ཉག་རུ་ཡོང་བཟའ་བཅས་ལ་ཇོ་མོ་བོད་མོ་ཞེས་བོད་ཀྱི་ལོ་རྒྱུས་ཡིག་ཚང་ནང་དམིགས་སུ་བཀར་ནས་གསུངས་པ་ལྟར་དེ་དག་བོད་མིའི་རིགས་ཡིན། བཙན་པོས་ཞང་ཞུང་ནས་བཙུན་མོར་བསུས་ཀྱང་རིགས་སྲས་ནི་མ་བྱུང་བར་སེམས། ཕྱག་རྗེས་སུ་ཐིམ་བུ་ལྐོག་གི་ལྷ་ཁང་བཞེངས། བོན་གྱི་ལོ་རྒྱུས་རྣམས་སུ་་དེ་ནི་གཡུང་དྲུང་བོན་གྱི་ལྷ་ཁང་ཡིན་ཞེས་འཁོད་འདུག་པ་ནི་ཅིས་ཀྱང་བདེན་སྙམ།
དེ་ལྟར་བོད་ཁམས་གཅིག་གྱུར་དང་། སྲིད་འབྱོར་རིག་གསུམ། དམ་པའི་ཆོས། ལུགས་ཟུང་གི་ཁྲིམས་ལུགས་སོགས་ཀྱི་སྒོ་ནས་འཛམ་གླིང་སུམ་གཉིས་དབང་བསྒྱུར་བྱས་པས་མཚོན། བོད་རྒྱལ་ཁབ་འདི་ཉིད་འཛམ་གླིང་ཟླུམ་པོ་འདིའི་དབུས་ན་ནམ་ཡང་ཟུབ་ཐབས་མེད་པའི་ལོ་རྒྱུས་ཀྱི་སྒྲོན་མེ་ཐོག་མར་སྤར་བར་མཛད་མཁན་འདི་ཉིད། དགུང་གྲངས་སོ་བཞི་ཐོག་ལྕགས་ཁྱི་ ལོར་དགོངས་པ་ཆོས་དབྱིངས་སུ་གཤེགས་ཤིང་འདིའི་ བང་སོ་ནི་ལྷོ་ཁ་འཕྱོངས་རྒྱས་སུ་བཞེངས་སོ། །
རང་རེའི་རྒྱལ་རབས་རྣམས་སུ་གནམ་གྱི་ཁྲི་བདུན་དང་། སྟོད་ཀྱི་སྟེང་གཉིས། ས་ཡི་ལེགས་དྲུག རྒྱལ་པོ་ལྡེ་བརྒྱད། བར་གྱི་བཙན་ལྔ་། གཉན་བཞི། སྨད་ཀྱི་བཙན་དགུ་ལྷ་སྲས་དར་མ་བསྣན་པས་བཅུ་སྟེ། སྔ་ཕྱི་རྒྱལ་ཐོག་བཞི་བཅུ་ཞེ་གཉིས་ཀྱིས་མི་ལོ་བརྒྱད་བརྒྱ་ལྷག་བོད་འདི་དབང་བསྒྱུར་བྱས་པ་ཡིན་ཞིང་། དེ་དག་ལས་དང་པོ་གནམ་གྱི་ཁྲི་བདུན་ནི།
དེ་ཡང་གནམ་གྱི་ཁྲི་བདུན་ནི། གཉའ་ཁྲི་བཙན་པོ། མུ་ཁྲི་བཙན་པོ། དིང་ཁྲི་བཙན་པོ། སོ་ཁྲི་བཙན་པོ། མེར་ཁྲི་བཙན་པོ། གདགས་ཁྲི་བཙན་པོ། སྲིབ་ཁྲི་བཙན་པོ་བཅས་ཡིན་ལ། ས་སྐྱ་གྲགས་པ་རྒྱལ་མཚན་སོགས་ལོ་རྒྱུས་སྨྲ་བ་འགའ་ཞིག་གི་བཤད་པ་ལྟར་ན།
བོད་རྗེ་དང་པོ་གཉའ་ཁྲི་བཙན་པོ། འདིར་རང་རེའི་རྒྱལ་རབས་རིམ་བྱུང་གི་ཐོག་མའི་མེས་པོ་གཉའ་ཁྲི་བཙན་པོ་མི་རྒྱུད་གང་ལས་ཆད་པའི་སྐོར་ཅུང་ཟད་དཔྱད་པར་འདོད་དེ། དེ་ཡང་བོན་གྱི་ལོ་རྒྱུས་སྨྲ་བ་ཚོས་གཉའ་ཁྲི་བཙན་པོའི་ཐོག་མའི་འབྱུང་ཁུངས་ནི་གནམ་རིམ་པ་བཅུ་གསུམ་གྱི་གོང་ནས་མི་ཡུལ་དུ་བབ་པར་བཤད་ཅིང་། ཤུཀྱའི་ཆོས་ལུགས་སྨྲ་བ་ཁ་ཅིག་གིས་ཀོ་ས་ལའི་རྒྱལ་པོ་གསལ་རྒྱལ་གྱི་བུ་སྔ་ཚིགས་ཡིན་ཟེར།
ཡང་རྒྱ་ནག་གི་ལོ་རྒྱུས་ཚད་ལྡན་གཞན་དང་གཞན་དུ་འཕན་མྱི་འཁོར་བཅས་འཇང་གི་ཡུལ་དུ་བྲོས་པ་ནི་སྤྱི་ལོ་ དུས་རབས་ལྔ་པའི་དུས་འགོར་ཡིན་ཞིང་། གཉའ་ཁྲི་བྱོན་ལོ་ཉུང་མཐའི་འདོད་པ་ལྟར་བཀོད་ནའང་སྤྱི་ལོ་མ་ཚུགས་གོང་གི་སྔོན་༡༢༧ ནས་ཡིན་པས་དེ་གཉིས་བར་མི་ལོ་ཧྲིལ་པོ་ལྔ་བརྒྱ་ལྷག་གིས་ཁྱད་པར་ཡོད་སྟབས། གཉའ་ཁྲི་འཕན་མྱི་དང་གཅིག་ཏུ་སྒྲུབ་པ་ནི་ཁྱིའི་ཡ་མགལ་དང་སེང་གེའི་མ་མགལ་གཉིས་ཨུ་ཚུགས་ཀྱིས་སྦྱོར་བ་ཙམ་ལས་དངོས་ཡོད་ཀྱི་ལོ་རྒྱུས་དང་དངོས་སུ་འགལ་བ་ཡིན་ནོ། །
སྤྱིར་རྒྱལ་པོ་འདིའི་མཚན་ལ། འོ་ལྡེ་སྤུ་རྒྱལ་དང་། འོ་དེ་སྤུར་རྒྱལ། ཁྲི་བཙན་པོ་འོ་ལྡེ། ཨུ་བེ་ར། ལྡེ་སྲས་བྱ་ཙམ། གཉའ་ཁྲི་བཙན་པོ་བཏགས་པ་སོགས་ལྷ་སའི་རྡོ་རིང་དང་། རྒྱལ་པོའི་བཀའ་ཐང་། དེབ་སྔོན། ཡུམ་བུ་བླ་སྒང་གི་དཀར་ཆག །སྲིད་པ་རྒྱུད་ཀྱི་ཁ་བྱང་ཆེན་མོ་སོགས་ལོ་རྒྱུས་ཡིག་ཆ་ཁུངས་ལྡན་མང་པོར་གསལ་བ་དེ་དག་གང་ཟག་གཅིག་གི་མིང་ཡིན་པ་ཤེས་དགོས། །
རྒྱལ་པོ་འདིས་བཞག་པའི་བྱས་རྗེས་ནི། གཅིག་གྱུར་གྱི་བོད་རྒྱལ་ཁབ་འདི་ཐོག་མར་ཚུགས་པ་དང་། ནང་གི་ཚིས་སྦྱར་བ། ཕྱི་ཡི་དགྲ་བཏུལ་བ་བཅས་ཡིན་ལ། དེ་དག་གི་རྣམ་གཞག་རྒྱས་པ་ནི་ཏུན་ཧོང་ཡིག་ཆ་ལས་ཤིན་ཏུ་གསལ་ཞིང་འདིར་ཡང་ག་ོབདེར་བྱས་ཏེ་བཀོད་པར་འདོད་མོད་མངས་སུ་དོགས་ནས་མ་བྲིས་ཤིང་། ཤེས་པར་འདོད་ན་ཏུན་ཧོང་ཡིག་ཆ་དང་། དེབ་ཐེར་གཡུ་ཕྲེང་། དཔྱིད་ཀྱི་རྒྱལ་མོའི་མཆན་འགྲེལ་སོགས་ལ་གཟིགས་དགོས། །
གནམ་གྱི་ཁྲི་གཉིས་པ་ནས་བདུན་པའི་བར་གྱི་མཚན་རྣམས་ཀྱང་བཙན་པོ་རང་རང་གི་ཡུམ་གྱི་མཚན་ཟུར་སྦྲེལ་ནས་བཏགས་པ་ཡིན་ཏེ། གནམ་མུག་མུག ས་དིང་དིང་། སོ་ཐམ་ཐམ། དོག་མེར་མེར། གདགས་ཁྲི་ལྷ་མོ་དཀར་པོ། སྲིབ་ཀྱི་ལྷ་མོ་སྔོན་མོ་ལ་སོགས་པའི་ཡུམ་རྣམས་ཀྱི་མཚན་ཟུར་དང་སྦྲེལ་ནས། མུ་ཁྲི་བཙན་པོ། དེང་ཁྲི་བཙན་པོ། སོ་ཁྲི་བཙན་པོ། མེར་ཁྲི་བཙན་པོ། གདགས་ཁྲི་བཙན་པོ། སྲིབ་ཁྲི་གཙན་པོ་ཞེས་འདོགས་པ་ལས་ཤེས་ནུས་ཤིང་རྒྱལ་པོ་དེ་དག་གི་ལོ་རྒྱུས་མདོར་བསྡུས་རེ་འཆད་ན།
ཞེས་ནོར་སྐྱོང་སྟེ་རྫི་བོའི་སྐད་དུའང་འབོད་ལ། མཆོད་པ་དང་བསྟོད་པ་དང་ཕྱག་འཚལ་བ་སོགས་བྱེད་དོ། །
གནོད་སྦྱིན་ནག་པོ་ཞེས་པ་ནི་སྦྲ་ནག་པོའི་ནང་བསྡད་པས་སམ། དོམ་ནག་གི་པགས་པའི་ང་ཁོ་གྱོན་པའམ་དེ་སྐབས་རེ་ལྡེའི་གོས་ཀྱང་གྱོན་སྲོལ་ཡོད་པས་ནག་པོའི་སྒྲ་སྦྱར་བ་ཡིན་གྱི། བོད་ཀྱི་ས་ལས་བརྒལ་ཏེ་སོང་ན་གནོད་སྦྱིན་གྱི་གྲིབ་མ་ཙམ་ཡང་རྙེད་མི་ཐུབ། ད་དུང་གནའ་བོའི་བོད་ལ་རྟ་ཧ་ཅང་འབེལ་པོ་ཡོད་ཅིང་དམག་དཔུང་ཐམས་ཅད་རྟ་དམག་ཡིན་པ་དང༌། དེ་བཞིན་གནའ་བོའི་རྒྱ་ནག་པས་ཐོན་སྐྱེད་གཙོ་བོ་གླང་ལ་བརྟེན་པ་དང་།
ད་ནི་གནོད་སྦྱིན་ནག་པོའི་རྒྱལ་རྒྱུད་ཀྱི་སྲིད་དབང་རིང་མཐར་ཇི་ཙམ་གནས་ཡོད་མེད་ཤོད་པར་དཀའ་ཡང་། ཉུང་མཐར་ལོ་ངོ་བརྒྱ་ཕྲག་ཁ་ཤས་གནས་པར་དཔོག་ཐུབ་སྟེ། ཡུད་ཙམ་ཞིག་གིས་གནོད་སྦྱིན་ཞེས་ཧ་ཅང་སྐད་གྲགས་ཆེན་པོ་དེ་ལྟ་བུར་འབྱུང་བ་དཀའ་བའི་ཕྱིར་རོ། །གནོད་སྦྱིན་ནག་པོའི་རྒྱལ་རྒྱུད་ཀྱི་སྲིད་དབང་ཉམས་པ་ན།
ཞེས་དོན་ལ་སྲིན་པོས་བཙོན་དུ་བཟུང་བ་ཞིག་ཡིན་ཡང༌། སྲིན་པོའི་གཙོ་མོ་མཛད་ཙ་ན། །ཞེས་རབ་བཏགས་ཀྱིས་བསྟོད་པ་བཞིན་ནོ། །
ད་དུང་དེའི་འོག་ཏུའང་དེ་དག་དང་འདྲ་བར་སྲིན་རྒྱལ་གཉའ་རེངས་ཁྲག་མིག་ནས་མ་སང་གི་བར་དུ་བྱུང་ལ། དེ་ནས་རྒྱལ་ཕྲན་བཅུ་གཉིས་དང་སིལ་མ་བཞི་བཅུ་ལྷག་གྱེས་ནས་བོད་སིལ་བུར་ཐེངས་དང་པོ་དེ་འཐོར་བ་ཡིན་ནོ། །
རང་རེ་ཁ་བ་གངས་ཅན་པའི་ཡུལ་གྲུར་བོད་ཅེས་པའི་མིང་འདི་ཇི་ལྟར་བྱུང་བའི་ཚུལ་ལ། སྔོན་དུས་ཀྱི་ལོ་རྒྱུས་སྨྲ་བ་ཚོས་བཤད་སྲོལ་མི་འདྲ་བ་དུ་མ་ཞིག་མཐོང་སྟེ། མིང་འདི་ཉིད་རྗེས་གྲུབ་ཏུ་འདོད་པ་དང། འདོད་རྒྱལ་དུ་འདོད་པ་གཉིས་ལས།
ཡང་འགའ་ཞིག་གིས་གནའ་བོའི་ཡི་གེ་ནང་མཐའ་རྟེན་ད་དང་ན་ལ་ཁྱད་པ་དེ་ཙམ་མེད་དེ། དཔེར་ན་རྒྱལ་པོའམ་བཙན་པོ་ལ་བཙད་པོ་ཟེར་བ་ལྟ་བུ་དུ་མ་བྱུང་བ་ལྟར། བོན་དང་བོད་ཅེས་པ་གནའ་བོའི་སྐབས་གང་བདེར་སྤྱོད་ཆོག་པ་དང་དུས་ཕྱིས་བོད་ཅེས་པ་ཡོངས་ཁྱབ་ཏུ་གྱུར་པར་བཤད།
གོང་གསལ་བཤད་ཚུལ་འདི་ལྟར་ན་རང་རེ་བོད་ཀྱི་སྣོད་བཅུད་བཀོད་པ་དང་བཅས་པ་ཆགས་ནས་མི་ལོ་ཁྲི་ཕྲག་མང་པོ་སོང་བར་མཚོན་པས། སྲིད་སྒྲུབ་ཀྱི་བུས་བོད་ཀྱི་ཡུལ་ལྗོངས་དབང་བསྒྱུར་བྱས་ཡོད་མིན་ཇི་ལྟར་ཡང་། བསྐལ་པ་ཉིས་ལྡན་གྱི་སྐབས་སུ་མི་ཡུལ་དུ་བྱུང་བའི་སྲིད་སྒྲུབ་ཀྱི་དུས་ཐོག་ཏུ་རང་རེ་བོད་ཀྱི་སྣོད་བཅུད་ཆ་ལག་དང་བཅས་གྲུབ་ཟིན་པའི་བདེན་དཔང་འཕེར་བ་ཡིན་ནོ། །
དུས་ཕྱིས་དུས་རབས་བཅུ་བདུན་ཡས་མས་སུ་རྒྱ་ནག་ཆིང་དང་། མིང་རྒྱལ་རབས་སོགས་ཀྱི་སྐབས་སུ། ཤིས་གཙང་། ཞེས་འབོད་པ་ནི་སྲིད་དོན་གྱི་གཡོ་སྒྱུས་དྲི་མས་བསྲེ་ལྷད་བཅུག་པའི་ཐ་སྙད་འཐུས་ཡོངས་སུ་མི་ཚང་པ་ཞིག་ཡིན་ནོ།།
འདི་དང་བོད་ཕྱི་ནང་ཞེས་པའི་ཐ་སྙད་གཉིས་མི་འདྲ་སྟེ། བོད་ཕྱི་མ་དང་ནང་མ་ཞེས་པ་ནི་ཆིང་གོང་མའི་སྲིད་གཞུང་གིས་བོད་ལ་དབང་བསྒྱུར་བྱེད་རྒྱུའི་ངན་འཆར་འོག །མདོ་སྟོད་སྨད་ཕལ་ཆེ་བ་རྒྱ་དང་ཁད་ཉེ་བས་བོད་ནང་མ་དང་། གཞན་རྣམས་ལ་བོད་ཕྱི་མ་ཞེས་བཏགས་པའི་ཐ་སྙད་མ་རུངས་པ་ཞིག་ཡིན་པའང་འཕྲོས་གླེང་ཙམ་སྟེ།
མདོར་ན་གོང་གི་ལོ་རྒྱུས་ཡིག་ཆ་ཁུངས་ལྡན་དེ་དག་ལ་བརྟེན་ནས་བོད་ཅེས་པའི་མིང་འདི་བསྐལ་པ་ཡ་ཐོག་ནས་བྱུང་བའི་གནའ་མི་རྒན་པོ་ཚོས་འདོད་རྒྱལ་དུ་བཏགས་པའི་དངོས་མིང་ཞིག་ཏུ་འཁུམས་སོ། །
དེ་ལས་གཞན་ཁ་བ་ཅན་དང་། གངས་ཅན། བསིལ་ལྡན་ཞིང་ཁམས། བོད་ལྗོངས། གངས་ལྗོངས། བསིལ་ལྗོངས་ཞེས་སོགས་ནི། དུས་ཕྱིས་སྙན་ངག་པ་དང་ལོ་རྒྱུས་སྨྲ་བ་ཚོས་ས་བབ་དང་གནམ་གཤིས་ལ་བརྟེན་ནས་བཏགས་པའི་རྗེས་གྲུབ་དང་མངོན་བརྗོད་ཀྱི་མིང་ཡིན་པ་ལ་མཁས་པ་སུས་ཀྱང་རྩོད་པ་མེད་དོ། །
དེ་ལྟར་རིམ་པར་བརྒྱུད་དེ་ཆོས་རྒྱལ་གཉའ་ཁྲི་བཙན་པོ་ནས། དབུས་ཁུལ་གྱི་རྒྱལ་ཕྲན་སིལ་མ་བཅུ་གཉིས་པོ་གཅིག་གྱུར་བྱུང་བ་ནས་བཟུང་། བོད་ཀྱི་རྒྱལ་ཁབ་དང་རྒྱལ་རབས་འགོ་ཚུགས་པ་ཡིན་ལ། དེ་ནས་བརྒྱུད་དེ་རྒྱལ་རབས་རིམ་བྱུང་གིས་ཁྱིམ་མཚེས་རྒྱལ་ཕྲན་དང་རྒྱལ་ཁབ་ཁག་ལ་ཞི་དྲག་ངེས་མེད་ཀྱིས་དཔུང་འཇུག་དང་དབང་བསྒྱུར་བྱས་པ་ནས་ད་ལྟའི་བར། སྟོད་ཀྱི་མངའ་རིས་སྐོར་གསུམ་དང་། བར་ཀྱི་དབུས་གཙང་རུ་བཞི། སྨད་ཀྱི་མདོ་ཁམས་སྒང་དྲུག་བཅས་ཆ་ལུགས་དང་གོམས་སྲོལ། རིག་གཞུང་དང་སྐད་ཡིག་སོགས་གཅིག་གྱུར་གྱི་མི་རིགས་འདི་ཉིད་བྱུང་བ་ཡིན་ནོ། །
སྤྱིར་འགྲོ་བ་མིའི་རིགས་བྱུང་རིམ་གྱི་སྐོར་བཤད་སྲོལ་ཅི་རིགས་པ་ཞིག་སྣང་སྟེ། དཔེར་ན་ནུབ་ཕྱོགས་པའི་གནའ་བོའི་ལོ་རྒྱུས་སྨྲ་བ་ཁག་གཅིག་གིས། ནམ་མཁའ་ནས་དཀོན་མཆོག་གིས་གསའ་ཏང་ཟེར་བའི་སྐྱེས་པ་གཅིག་བཟོས་པ་དེས། རང་གིས་རྩིབས་མ་ཞིག་བཀོག་པ་དེ་ཤྭ་བ་ཟེར་བའི་བུད་མེད་ཅིག་ཏུ་གྱུར་བ་དེ་གཉིས་འདུས་པ་ལས་འགྲོ་བ་མིའི་འཕེལ་རིམ་གྱི་ཐོག་མ་འགོ་ཚུགས་པར་བཤད།
དེ་ལ་མིའུ་གདུང་དྲུག་ནི། སེ་དང་། རྨུ། ལྡོང། སྟོང་སྟེ་རུས་ཆེན་བཞིའི་སྟེང་དུ། དབྲ་དང་། འབྲུ་གཉིས་བསྣན་པས་དྲུག་ལ་ཟེར་ཞིང་། ལོ་རྒྱུས་གཞན་དང་གཞན་ན། དམུ་ཚ་སྒ་དང༌། ཨ་སྤོ་ལྡོང༌། སེ་ཁྱུང་དབྲ། ཨ་ལྕགས་འབྲུ་སྟེ་རུས་ཆེན་བཞི་དང༌། དབའ་དང་སྡ་ཞེས་རུས་ཆུང་གཉིས་བཅས་བགྲང་པའང་སྣང༌། དེ་དག་ལས་བོད་ཀྱི་མི་རྒྱུད་རིམ་པར་བཞིན་བྱུང་ཚུལ་ནི།
ཅེས་བྱུང་བ་ལྟར་སེ་ལས་གྱེས་པའི་རིགས་ནི། རྒྱལ་ནང་རྗེ། གྲོ་ནང་ཉེད་བ། འོ་གོག་བཙན། དེ་སྟོང་སེ་ཏེ་བཞིའོ། ། རྨུ་ལས་གྱེས་པའི་ཀོད་ལེ་ཁྲ་བརྒྱད་ནི། ངབ་དང༌། གཞུབ་དང་། བཞུ། སྨོན། འགར། དཀར། སྒོ། ངན་ལམ་སྟེ་བརྒྱད་རྣམས་སོ། །ལྡོང་ལས་གྱེས་པའི་རུས་ཆེན་བཅོ་བརྒྱད་ནི། ཅོག་དང་། ཅོག་ཙེ། ཅོག་རོ། འབྲེལ། ཁྱུང་པོ། ཟླ་བ། འབྲིང་། ལྷ་ལུང་། ལྷ་རྩེ། གྲང། དགེས་པ། ཁུ་ན། ཉ། ཚེ་སྤོང་། ཟུ་ནག སྙི། ཕོ་གོ །ཐག་བཟང་རྣམས་སོ། །སྟོང་ལས་གྱེས་པའི་རྗེ་བཞི་དང་ཁོལ་བརྒྱད་ནི། ཅོག་ས་རྗེ་དང་། ཆང་རྗེ་ཐོད་དཀར་རྗེ། ཏེ་ཅོག་ཉལ་པོ་རྗེ། སྙགས་རྗེ་ཐོག་སྒམ་རྗེ་སྟེ་རྗེ་བཞི་དང་། དམར་དང་། མར་མར། སྙལ། སྙལ་དབེན། རྔོག ཕྲོག རོག སྦས་ཏེ་ཁོལ་བརྒྱད་དོ། །
བོད་ཀྱི་ལོ་རྒྱུས་སྨྲ་བ་ཁ་ཅིག་གིས། ལྷ་ལས་ཕུལ་བྱུང་གི་བསྟོད་པའི་འགྲེལ་པ་ལ་བརྟེན་ནས། སྔོན་རྩོད་ལྡན་གྱི་ཐོག་མར་རྒྱལ་པོ་སྐྱ་སེང་གི་བུ་ལྔ་དང་དགྲ་ངན་དམག་ཚོགས་བཅུ་གཉིས་གཡུལ་བཀྱེས་པ་ལས་རུ་པ་ཏི་འཁོར་དང་བཅས་པ་བུད་མེད་ཀྱི་ཆས་བརྫུས་ཏེ། རི་ཁ་བ་ཅན་གྱི་ཁྲོད་དུ་བྲོས་པ་ལས་དེང་སང་གི་བོད་རིགས་འདི་བྱུང་བ་བཤད་པ་དང༌། ཡང་ཁ་ཅིག་བོད་རིགས་འདིའི་ཐོག་མའི་འབྱུང་ཁུངས་ནི་འཇང་རིགས་ཡིན་པར་བཤད་པ་སོགས་ཡོད་དེ།
གོང་གསལ་ལོ་རྒྱུས་དེ་དག་ལ་ཞིབ་ཏུ་བརྟགས་ནས་ལོ་རྒྱུས་དངོས་ཡོད་དང་མཐུན་པའི་མཐའ་བསྡོམས་ཤིག་བཀོད་ན། བོད་མིའི་འབྱུང་ཁུངས་ངོ་མ་ནི་སྤྲ་དང་སྤྲེའུ་ཡིན་པར་བཤད་མ་དགོས་པའི་ཐོག་འཇང་དང་། སོག་པོ། རྒྱ་དཀར་ནག་སོགས་ཀྱི་མི་རིགས་ཀྱང་ཉེ་འདབ་ས་འབྲེལ་གྱི་རྐྱེན་པས་ཅིས་ཀྱང་འདྲེས་སྲིད་པ་ཞིག་ཡིན་པས། དེ་དག་ཀྱང་རང་རེའི་མི་རིགས་ཀྱི་འབྱུང་ཁུངས་དང་འབྲེལ་བའི་གྲུབ་ཆ་ཆུང་ཆུང་ཞིག་ཡིན་ཆོག་པར་སེམས། འོན་ཀྱང་དེ་ཙམ་གྱིས་བོད་མི་རིགས་ཀྱི་འབྱུང་ཁུངས་སྤྲ་སྤྲེལ་ལ་གཏུགས་རྒྱུའི་འགལ་རྐྱེན་གང་ཡང་བཟོ་དོན་མེད་པ་ཡིན་ནོ། །
ང་ཚོའི་མེས་པོ་སྤྲ་རིགས་དེ་དག་འཚོ་སྡོད་བྱ་ཡུལ་གྱི་ནགས་ཚལ་དེ་དག་ཏུ་བྱ་དང་རི་དྭགས་ཀྱང་མང་པོ་ཡོད་པས་ནགས་མ་བྱ་ཚོགས་ཅན་ཞེས་ཀྱང་ཟེར། ནགས་ཚལ་དེར་སྤྲ་ཁྱུ་མང་དུ་འཕེལ་བ་ལས་འཚོ་ཐབས་དཀའ་བ་བྱུང་སྟེ། སྤྲ་ཁྱུ་འགའ་རེ་ཉེ་འཁོར་གྱི་ཐང་དུ་འོང་ནས་ས་འོག་གི་རྩྭ་ལྡུམ་རྐོ་བ་དང་། རི་དྭགས་ཤི་བ་སོགས་ཀྱི་ཤ་ཡང་ཟ་དགོས་བྱུང༌། དེ་འདྲའི་དཀའ་སྡུག་གི་ཀྱག་ཀྱོག་མང་པོའི་ཁྲོད་དུ་ནང་སེམས་ཀྱི་སྟེང་ལ་ཉམས་མྱོང་དང་རྣམ་དཔྱོད་ཆེ་རུ་ཕྱིན་པས་ལོ་ཏོག་སྤོ་འཛུགས་ཀྱི་གསོག་འཇོག་ཤེས་པར་གྱུར་པ་དང༌། ཕྱི་ལུས་ཀྱི་བཀོད་པའང་མིའི་གཟུགས་སུ་འགྱུར་འགོ་ཚུགས།
དེས་ན་འཛམ་གླིང་ཧྲིལ་པོ་འདིར་འཆིས་སོ་ཅོག་གི་མི་ཡི་འགྲོ་བ་མཐའ་དག་པའི་ཐོག་མའི་འབྱུང་ཁུངས་ནི། སེ་རྨུ་ལྡོང་སྟོང་སྟེ་རུས་ཆེན་བཞི་པོ་འདི་ཉིད་ཁ་ོན་ལ་ཐུག་པར་པའང་སེམས་ཏེ། རྒྱུ་མཚན་ད་དུང་སྤྲོས་པས་ཆོག་གོ །
རྒྱལ་རབས་གསལ་བའི་མེ་ལོང་ལས། རྒྱལ་པོ་འདིའི་སྐབས་གསེར་དངུལ་ཟངས་ལྕགས་སོགས་བཏོན་ཅེས་བཤད་པ་ནི། སྔར་ཡོད་ནས་སོལ་བའི་མེས་བཞུས་པའི་འཕྲུལ་ལ་བརྟེན་ནས་འབེལ་དུ་བཏང་བ་ཡིན་སྲིད་ཀྱང་། སྔར་མེད་གསར་གཏོད་བྱས་པ་ནི་མིན་པར་སེམས་ཏེ། དེའི་གོང་ནས་ལྕགས་དང་མཚོན་ཆ་སོགས་གྲུབ་ཟིན་པའི་ཕྱིར། ཀོང་ཡུལ་ནས་ཡབ་ཀྱི་པུར་གདན་དྲངས་ཏེ་བང་སོ་བརྩིགས་པ་དང་དེ་ནས་བཟུང་སྤུར་རྒྱལ་རིམ་བྱོན་གྱི་བང་སོ་བརྩིགས་པའི་ལམ་སྲོལ་དར། །
རྒྱལ་པོ་འདིའི་མཛད་རྗེས་ཆེ་ཤོས་ནི་ཆུ་ལ་ཟམ་བཙུགས་པ། ཞིང་ལ་རྨོས་འདེབས་པ། ཕུ་ཆུ་ཡུར་དུ་འདྲེན་པ། ཞང་ཞུང་ནས་བོན་གྱི་དཔེ་མང་བསྒྱུར་བ་བཅས་ཡིན་ནོ། །
བོད་རྗེ་ཉེར་ལྔ་པ་ཁྲི་བཙན་ནམ་ནི། སྤྱི་ལོའི་དུས་རབས་གཉིས་པའི་དུས་དཀྱིལ་ཙམ་དུ་ཡབ་རྒྱལ་པོ་ཏོ་རི་ལོང་བཙན་དང༌། ཡུམ་འོ་མ་ལྡེ་བཟའ་ཁྲི་བཙུན་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུམ་མུ་ཧ་ལ་རྒྱལ་གྱིས་མཛད། བཙུན་མོ་སྨན་བཟའ་ཁྲི་དཀར་ཁབ་ཏུ་བཞེས། རིགས་སྲས་ཁྲི་སྒྲ་དཔུང་བཙན་འཁྲུངས། གནུབས་གཉའ་དོར་གཙུག་དང་དབས་ཁྲི་ཟུང་མོང་ཁོང་གཉིས་ཀྱིས་བློན་པོ་བྱས། བང་སོ་གངས་དཀར་རྩེ་ལ་བཏབ། རྒྱལ་པོ་འདི་ཉིད་བཙན་ལྔ་ལས་བཙན་གཉིས་པ་ཡིན་ནོ། །
བོད་རྗེ་བདུན་པ་སྲིབ་ཁྲི་བཙན་པ་ོནི། སྤྱི་ལོ་སྔོན་དུས་རབས་གསུམ་པའི་ནང་གདགས་ཁྲི་བཙན་པོ་དང་། ཡུམ་སྲིབ་ལྷ་སྔོན་པོོ་གཉིས་ཀྱི་སྲས་སུ་འཁྲུངས། གསས་མཁར་ཁོམ་རུ་རིང་བཞེངས། སྐུ་གཤེན་ཅོའུ་ཞལ་དཀར་གྱིས་མཛད། བཙུན་མོས་བཙུན་རླུང་རྗེའམ་ས་བཙུན་ཀླུ་རྗེ་ཁབ་ཏུ་བསུས། རིགས་སྲས་གྲི་གུམ་བཙན་པོ་འཁྲུངས།
བོད་རྗེ་བཅུ་དྲུག་པ་ཟྭ་ནམ་ཟིན་ལྡེ་ནི། སྤྱི་ལོའི་དུས་རབས་དང་པོའི་ནང་དུ་ཡབ་རྒྱལ་པོ་ཨེ་ཤོ་ལེགས་དང༌། ཡུམ་དམུ་ལྕམ་རྨང་ལེགས་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་གཡུང་དྲུང་རྒྱལ་པོས་མཛད་ཅིང་གསས་ཁང་ཡང་བཞེངས། བཙུན་མོ་མཚོ་སྨན་ཁྲི་དཀར་བྱ་བ་ཁབ་ཏུ་བཞེས། རིགས་སྲས་ལྡེ་འཕྲུལ་ནམ་གཞུང་བཙན་སྐུ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་དང་པོ་ཡིན་ནོ། །
བོད་རྗེ་བཅུ་བདུན་པ་ལྡེ་འཕྲུལ་ནམ་གཞུང་བཙན་ནི། སྤྱི་ལོའི་དུས་རབས་དང་པོའི་ནང་དུ་ཡབ་རྒྱལ་པོ་ཟྭ་ནམ་ཟིན་ལྡེ་དང༌། ཡུམ་མཚོ་སྨན་ཁྲི་དཀར་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་མཚོ་མི་ཀུན་སྣང་གིས་མཛད་ཅིང་གསས་ཁང་ཞིག་ཀྱང་བཞེངས། བཙུན་མོ་བསེ་གཉན་མེར་མོ་ཁབ་ཏུ་བཞེས། རིགས་སྲས་སེ་སྣོལ་ནམ་ལྡེ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་གཉིས་པ་ཡིན་ནོ། །
བོད་རྗེ་ཉེར་གསུམ་པ་ལྡེ་སྤྲིན་བཙན་ནི། སྤྱི་ལོའི་དུས་རབས་གཉིས་པའི་དུས་མགོ་ཙམ་དུ་ཡབ་རྒྱལ་པོ་ལྡེ་རྒྱལ་པོ་དང༌། ཡུམ་སྨན་བཙུན་ལང་གོང་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་མུ་ལ་མ་ཧོས་མཛད་ཅིང་གསས་ཁང་ཞིག་ཀྱང་བཞེངས། བཙུན་མོ་གཉན་བཙུན་མང་མོ་རྗེ་ཁབ་ཏུ་བཞེས། རིགས་སྲས་རྒྱལ་ཏོ་རི་ལོང་བཙན་སྐུ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་བརྒྱད་པ་ཡིན་ནོ། །
རྒྱལ་པོ་འདི་དག་གཤེགས་རྗེས་སྐུ་ཕུང་ཆུ་ལ་བསྐྱུར་བ་དང་མཚན་ཟུར་ལ་ལྡེ་ཞེས་ཡོད་པས་ཆུ་ལ་ལྡེ་བརྒྱད་དུ་གྲགས་པ་ཡིན་ནོ། །རྒྱལ་རབས་འདི་དག་གི་རིང་ལ་ཞང་ཞུང་ནས་གཤེན་རབ་བོན་གྱི་སྐུ་བོན་རེ་གདན་དྲངས་ནས་སྲིད་ཀྱི་བྱ་བ་ཆེ་ཕྲ་ཀུན་སྐུ་བོན་གྱི་ལུང་བརྟག་ཁོ་ན་ལ་བརྟེན་ནས་མཛད་ཅིང་། རྒྱལ་སྲིད་བོན་གྱིས་སྐྱོང་བའི་བོན་སྲིད་ཟུང་འབྲེལ་གྱི་ལམ་ལུགས་དང་རྒྱུད་རིམ་གཏིང་ཟབ་ཏུ་ཕྱིན།
བོད་རྗེ་བཅུ་གཉིས་པ་ཐི་ཤོ་ལེགས་ནི། སྤྱི་ལོ་སྔོན་དུས་རབས་གཉིས་པའི་ནང་ཡབ་དེ་ཤོ་ལེགས་དང་། ཡུམ་ཀླུ་ལྕམ་མེར་མ་གཉིས་ཀྱི་སྲས་སུ་འཁྲུངས། གསས་མཁར་རྩེ་མ་ཁྱུང་རྒྱལ་བཞེངས། སྐུ་གཤེན་དབོན་སྲས་ཕུ་ལུ་གྲུ་འཛིན་གྱིས་མཛད། བཙུན་མོ་ས་སྨན་མཚོ་མོ་ཁབ་ཏུ་བསུས། རིགས་སྲས་ཨེ་ཤོ་ལེགས་སམ་གུ་རུ་ལེགས་འཁྲུངས། བང་སོ་གཡའ་སྤང་གི་མཚམས་སུ་བཏབ་ཅིང་ལེགས་གསུམ་པ་གྲགས།
བོད་རྗེ་བཅུ་གསུམ་པ་ཨེ་ཤོ་ལེགས་སམ་གུ་རུ་ལེགས་ནི། སྤྱི་ལོ་སྔོན་དུས་རབས་གཉིས་པའི་ནང་ཡབ་ཐི་ཤོ་ལེགས་དང་། ཡུམ་མཚོ་སྨན་འབྲོང་མ་གཉིས་ཀྱི་སྲས་སུ་འཁྲུངས། དབོན་གསལ་འབེ་ཤོ་ཀྲམ་བསྟེན་ཞིང་ལྷ་བོན་ཅོ་ཕན་གྲགས་ཀྱིས་མཛད། གསས་ཁང་ས་ལེ་བང་དང་སྐུ་མཁར་ཡང་རྩེ་བཞེངས། བཙུན་མོ་གུར་སྨན་ཁབ་ཏུ་བཞེས་ཏེ་རིགས་སྲས་འབྲོང་ཞི་ལེགས་སྐུ་འཁྲུངས། བང་སོ་གཡའ་སྤང་མཚམས་སུ་བཏབ། ས་ཡི་ལེགས་དྲུག་ནང་གི་གསུམ་པ་ཡིན་ནོ། །
བོད་རྗེ་ཉེར་དགུ་པ་ཁྲི་གཉན་གཟུངས་བཙན་ནི། སྤྱི་ལོ་ ལོ་ཡབ་རྒྱལ་པོ་ལྷ་ཐོ་ཐོརི་གཉན་བཙན་དང༌། ཡུམ་གནོ་བཟའ་མང་མོ་རྗེ་ཇི་དགོས་གཉིས་ཀྱི་སྲས་སུ་སྐུ་འཁྲུངས། སྐུ་བོན་ནི་ཁུའི་མིང་སྒྲ་ལེགས་པས་མཛད། བཙུན་མོ་འབྲོ་བཟའ་དུང་པྱད་བཞེར་ཁབ་ཏུ་བཞེས་ཏེ་རིགས་སྲས་འབྲོང་གཉན་ལྡེའུ་བཙན་སྐུ་འཁྲུངས། བང་སོ་ནི། ཁྲི་གཉན་མཆད་པ་དོན་མཁར་མདའ་རུ་བརྩེགས། །དེ་ཡང་ཕུལ་མེད་ས་ཕུང་བརྡལ་བ་འདྲ། །ཞེས་སོ། །ལེགས་བཤད་རིན་པོ་ཆེའི་གཏེར་མཛོདལས། སྐུ་གཤེན་ཞང་ཞུང་ཚ་ལ་རྒྱུང་གིས་མཛད། །ཅེས་ཀྱང་གསུངས་སོ།།
དེ་ནས་བར་གྱི་སྟེང་གཉིས་ནི། གྲི་གུམ་བཙན་པོ་དང་། སྤུ་དེ་གུང་རྒྱལ་གཉིས་ཡིན་ཞིང་། རྒྱལ་པོ་འདི་གཉིས་ཀྱི་ལོ་རྒྱུས་རགས་ཙམ་བཤད་ན། དེ་ཡང་།
ཉིན་གཅིག་ཁོང་གིས་ལུས་ལ་རལ་ཧྲུལ་དུ་སོང་བའི་གྱོན་གོས་ཆུང་ངུ་ཞིག་གོན་ཏེ། དྲི་ངན་གྱིས་ཁྱབ་པའི་སྲང་ལམ་དེ་དག་ན། གཟུགས་པོར་དྲེག་པས་ཁེངས་ཤིང་རྡུལ་ནག་འཛར་བཞིན་ཐལ་རྡུལ་དང་གད་སྙིགས་བསྒྲུགས་ཏེ་གཙང་སྦྲ་བྱེད་སྐབས། གློ་བུར་དུ་ཁོང་གིས་སངས་རྒྱས་བཅོམ་ལྡན་འདས་འཁོར་དགེ་སྦྱོང་སྟོང་ཕྲག་དང་བཅས་སྲང་ལམ་དེ་ན་ཕེབས་བཞིན་པ་མཇལ་བས། ཁོང་གིས་མྱུར་སྟབས་ངང་སྲང་ལམ་གྱི་གད་སྙིགས་དང་ཐལ་རྡུལ་རྣམས་བསྒྲུགས་ཏེ་སླེ་པོར་བླུགས་ནས་དེ་མགོ་ལ་འཁུར་བཞིན་གད་སྙིགས་གཡུག་སར་ཕྱིན།
རྒྱ་གར་གྱི་མཉན་ཡོད་ཅེས་བྱ་བའི་གྲོང་ཁྱེར་ན་མིང་ལ་སུ་ནི་ཏ ཟེར་བའི་གད་དར་བ་ཞིག་ཡོད་ཅིང་། ཁོང་ནི་ཁྲོམ་གཞུང་ཕྱག་དར་བྱེད་མཁན་ཞིག་ཡིན་སྟབས། ལས་གླ་ཡང་ཆུང་ངུ་རེ་ལས་རག་གི་མེད་པས་རང་ཉིད་ཀྱི་གྱོན་གོས་དང་གསོལ་སྨན་གྱི་རིན་པ་སྤྲོད་མི་ཐུབ་པར་མ་ཟད། ཉིན་རེའི་འཚོ་བའི་འགྲོ་གྲོན་དེ་ཡང་འདང་ངེས་ཤིག་མེད།
ལྷ་ལ་འདོད་ལྷ་རིགས་དྲུག་དང་གཟུགས་མེད་ཀྱི་ལྷ་ཡོད་དེ། འདོད་ལྷར་སྐྱེས་ན་རྒྱལ་ཆེན་རིགས་བཞི། དེ་ནི་ལོ་ལྔ་ནས་གཞན་འཕྲུལ་དབང་བྱེད་ནི་ལོ་བཅུ་ལོན་པ་ལྟ་བུའི་ལུས་ཚད་ཀྱིས་འདོད་ལྷ་རིགས་དྲུག་དེ་དག་ཏུ་སྐྱེས་ཤིང་གཟུགས་ཁམས་སུ་སྐྱེས་ན་ལུས་ཀྱི་ཚད་རྫོགས་ཤིང་གོས་དང་བཅས་པས་སྐྱེས་ལ་དེ་དག་ལ་ཕོ་མོའི་དབྱེ་བའང་ཡོད་དེ་མོའི་པང་དུ་བྱུང་བ་མོ་དང་ཕོའི་པང་དུ་བྱུང་བ་ཕོ་རུ་འཇོག་གོ།
མི་ལ་གླིང་བཞིའི་མི་ཡོད་བྱང་སྒྲ་མི་སྙན་པ་ལོ་སྟོང་དུ་ངེས་པར་འཚོ་ལ་ནུབ་བ་གླང་སྤྱོད་ལྔ་བརྒྱ། ཤར་ལུས་འཕགས་གླིང་ཉིས་བརྒྱ་ལྔ་བཅུ། འཛམ་བུ་གླིང་གི་མིའི་ཚེ་བཅུ་ནས་དཔག་མེད། དེ་དག་ལ་སྐྱེ་རྒ་ན་འཆི་དང་ཚོལ་ཀྲོ་སོགས་ཀྱི་བསྡུག་བསྔལ་དཔག་ཏུ་མེད་པ་ཡོད་དོ།།
ངན་འགྲོ་ནི་ལས་ཀྱི་དབང་གིས་ངན་པའམ་སྡུག་བསྔལ་ཁོ་ན་མྱོང་བར་འགྲོ་བས་དེ་ལྟར་ཟེར། སྐྱེས་པ་ཕྱི་མར་རང་ཉིད་གང་དུ་སྐྱེ་མིན་ལ་རང་དབང་ཡོད་པ་ཞིག་མིན་པར་རང་ཉིད་ཀྱིས་བྱས་ཤིང་བསགས་པའི་ལས་དཀར་ནག་གཉིས་ཀྱི་སྟོབས་ཆེ་ཆུང་ལ་བརྟེན་ནས་སྐྱེ་བ་ལེན་དགོས། སྐྱེ་བ་ལེན་ཡུལ་ནི་འགྲོ་བ་རིགས་དྲུག་ལས་མེད་སྟབས། རྒྱུ་ལས་མི་དགེ་བ་བཅུ་ལ་བརྟེན་ནས་འབྲས་བུ་དམྱལ་བ་ཡི་དྭགས་དུད་འགྲོ་སོགས་སུ་སྐྱེ་བ་ལ་བླངས་པ་ལ་ཟེར་རོ།།
བདེ་འགྲོ་ནི་ལས་ཀྱི་དབང་གིས་བདེ་བ་མྱོང་བར་འགྲོ་བས་འགྲོ་བ་བཟང་བོའམ་བདེ་འགྲོ་ཟེར་ཞིང་། ཡང་སྐྱེས་པ་ཕྱི་མར་རང་ཉིད་གང་དུ་སྐྱེ་མིན་ལ་རང་དབང་ཡོད་པ་ཞིག་མ་ཡིན་པར་་རང་ཉིད་ཀྱིས་བྱས་ཤིང་བསགས་པའི་ལས་དཀར་ནག་གཉིས་ཀྱི་སྟོབས་ཆེ་ཆུང་ལ་བརྟེན་ནས་སྐྱེ་བ་ལེན་དགོས་པས། རྒྱུ་དགེ་བ་བཅུ་ལ་བརྟེན་ནས་འབྲས་བུ་ལྷ་མི་ལྷ་མ་ཡིན་བཅས་ཀྱི་སྐྱེས་པ་བླངས་བ་ལ་ཟེར་རོ།།
འགྲོ་བ་རིགས་དྲུག། འགྲོ་བ་རིགས་དྲུག་ནི་སེམས་ཅན་གྱི་རིགས་མི་འདྲ་བ་དྲུག་སྟེ། ལྷ། མི། ལྷ་མ་ཡིན། དམྱལ་བ། ཡི་དྭགས་དང་དུད་འགྲོ་བཅས་ཡིན་ལ། སེམས་ཅན་གྱི་ཤེས་པ་དང་ལྡན་པས་ན་སེམས་ཅན་ཏེ་སངས་མ་རྒྱས་པའི་གང་ཟག་ཐམས་ཅད་ཡིན། དེ་ལ་ངན་འགྲོ་དང་བདེ་འགྲོ་གཉིས་ཡོད། འགྲོ་བ་ཞེས་པ་ནི་ལས་ཉོན་གྱི་དབང་གིས་སྲིད་རྩེ་ནས་མནར་མེད་བར་དུ་འཁོར་ཏེ་འགྲོ་བས་ན་འགྲོ་བ་ཟེར་རོ།།
ལྷ་མ་ཡིན་ནི་རི་རབ་ཀྱི་ཁོང་གསེང་དང་མི་ཡི་ཡུལ་སོགས་སུ་ཡོད་ཅིང་། དེ་དག་ཕལ་ཆེར་རང་བཞིན་གྱིས་ལྷ་ཡི་དཔལ་ཕུན་སུམ་ཚོགས་པ་ལ་སྡང་བའི་ཕྱིར་ན་ཡིད་ཀྱི་སྡུག་བསྔལ་ཆེ་སྟེ། ལྷ་མིན་དེ་དག་བློ་དང་ལྡན་ཡང་འགྲོ་བ་ཡི་སྒྲིབ་པས་བསྒྲིབས་པའི་རྒྱུ་མཚན་གྱིས། རྟེན་དེ་ལ་བདེན་པ་མཐོང་བའི་སྐལ་བ་མ་མཆིས་སོ།།
ཏིང་ཕོར་ལ་མཛུབ་རྗེས་མ་ཕབ་པར་འོད་འཆར་བར་ཕྱིས་རྗེས། ཀུན་སློང་གཡོ་མེད་ཅིང་བཀོད་པ་མཛེས་པར་ཡོན་ཆབ་བཤམས་དགོས་ཏེ། དཔེར་ན། རྒྱ་གར་གྱི་ལུགས་བཞིན། ཡུལ་དམ་པ་མགྲོན་དུ་སྤྱན་དྲངས་དུས། ཆུ་གཙང་གིས་ཞབས་བཀྲུ་བ་དང་། དྲི་ཞིམ་གྱི་ཆུས་སྐུ་ཁྲུས་གསོལ་བ། མེ་ཏོག་སོགས་ཀྱིས་རྒྱན་འདོགས་པ། སྤོས་ཀྱིས་དྲི་བསུང་བདུག་པ། བཟའ་བཏུང་ཞལ་དུ་གསོལ་བ་སོགས། ཡུལ་དམ་པར་ཐུགས་མཉེས་པར་བྱེད་པ་དང་སྒོ་བསྟུན་ཏེ་འབུལ་ལོ།།
ཆུ་རྒྱུན་ལྡུགས་ཚེ། ནས་འབྲུ་མའི་ཚུལ་དུ་ཐོག་མཐའ་གཉིས་ཕྲ་ལ། དཀྱིལ་སྦོམ་པོར་བྱས་ཏེ། ངག་ཏུ། ཨོཾ་ཨཱཿཧཱུཾ། ཞེས་ཡིག་འབྲུ་གསུམ་གྱི་བྱིན་གྱིས་བརླབས་ཏེ་འབུལ་ལོ།། དེ་ནི། རྒྱལ་བ་སྲས་བཅས་ཀྱི་བྱིན་རླབས་ཡིག་འབྲུ་གསུམ་ལ་ཞུགས་ཏེ་ཡོན་ཆབ་ཏུ་ཐིམ་ཞིང་། ཧཱུཾ་གྱིས་མི་གཙང་བ་ཐམས་ཅད་དག ཨཱསཿདག་གཙང་བདུད་རྩིའི་རང་བཞིན་དུ་བསྒྱུར། ཨོཾ་གྱིས་མང་དུ་སྤེལ་བར་བསམ་དགོས་སོ།།
སྤྱིར་ན། ཏིང་ཕོར་ལ་རང་གི་ཕོར་བ་ལས་མ་ཆུང་བ་དང་། གྲངས་ཚད་ལ་ངེས་བཟུང་མེད་པར། ཇི་ལྟར་མང་ན། དེ་ལྟར་བཟང་། འོན་ཀྱང་། དེང་སང་། བདུན་ཚར་ཞེས་ཏིང་ཕོར་བདུན་རེ་བཤམས་པ་ནི། འདོན་ཆོག་མང་བོ་ན་གསལ་བ་ལྟར། མཆོད་ཡོན། ཞབས་བསིལ། མེ་ཏོག བདུག་སྤོས། སྣང་གསལ། དྲི་ཆབ། ཞལ་ཟས་བཅས། རྣམ་གྲངས་བདུན་འབུལ་སྲོལ་ཡོད་པ་དང་བསྟུན་ནོ།། འགའ་ཞིག སྟོན་པ་ཐུགས་རྗེ་ཅན་སྐུ་བལྟམས་མ་ཐག་ས་ཆེན་འདི་ལ་གོམ་པ་བདུན་བོར་དུས། མེ་ཏོག་བདུན་འཁྲུངས་པས། བདུན་ཚར་བཤམས་སྲོལ་བྱུང་ཡང་ཟེར།
ལྷ་བླ་མ་བྱང་ཆུབ་འོད་ཀྱིས། མཉམ་མེད་ཇོ་བོ་རྗེ་བོད་དུ་བསྟན་པ་དག་ཐེར་དུ་ཞུས་སྐབས། རང་ཅག་གི་དྭངས་བསིལ་ཡན་ལག་བརྒྱད་ལྡན་གྱི་རྫ་ཆུ་བསིལ་མ་འདིས། ཇོ་བོ་ཨ་ཏི་ཤའི་ཐུགས་འཕྲོག་ནས། ཏིང་ཕོར་ནང་དུ་ཡོན་ཆབ་བཤམས་ཚུལ་འདི་དར་རོ།།དེ་ནས་རིམ་བཞིན། ལྷ་སར་འདུལ་བའི་མཆོད་པ། ཁྲ་འབྲུག་ལ་མངོན་པའི་མཆོད་པ། བསམ་ཡས་མདོ་སྡེ་མཆོད་པ། བྱང་ཆུབ་མཆོད་པ་སོགས། མཆོད་པ་ཆེན་པོ་བཞི་དར་ཁྱབ་བྱུང་ལ། རང་ཅག་མདོ་སྨད་ཀྱི་མཆོད་རྒྱུན་ཕལ་ཆེར་སྐུ་ཕྱོགས་གསེར་ཁང་བས་བཙུགས་སོ།།
ལྷ་ས་གྲོང་ཁྱེར་དུ། ལྷ་སའི་དཔལ་ལྷའི་རི་ཁྲོད།། ཞོལ་པའི་དགའ་ལྡན་ལྔ་མཆོད།།ཅེས་བཤད་སྲོལ་ཡོད། དེའི་དོན་ནི། དཔལ་ལྷའི་རི་ཁྲོད་ཀྱི་ཉིན་དེར། ལྷ་སའི་གཡས་གཡོན་དུ་བཞུགས་མཁན་གྱི་གྲོང་མི་དང་སྤུན་མཆེད་རྣམས། ལྷ་སའི་གཙུག་ལག་ཁང་དུ་མཆོད་མཇལ་ཞུ་བ་དང་དཔལ་ལྷ་མོ་མཇལ་དུ་ཕེབས་ཀྱི་ཡོད་པ་དང༌། སྐབས་དེར་ལྷ་ས་བ་ཚོས་ཞོལ་བ་རྣམས་སྐུ་མགྲོན་དུ་ཞུས་ནས་གསོལ་ཚིགས་འདེགས་སྲོལ་ཡོད། དབུས་ཁུལ་དང༌། ལྷག་པར་དུ་ལྷ་སའི་གཡས་གཡོན་གྱི་བོད་མི་ཚོར་མཚོན་ན། དཔལ་ལྷའི་རི་ཁྲོད་དུས་ཆེན་འདི་ནི་བོད་དབུས་ཁུལ་གྱི་ཆེས་སྤྲོ་སེམས་འཁོལ་བའི་དུས་ཆེན་གྱི་གྲས་ཤིག་ཡིན།
བུ་མོ་ཆེ་བའི་མིང་ལ་དཔལ་ལྷ་དྲག་མོ་ཟེར་བ་དེ་ནི། སྐྱེས་པ་གང་མང་ལ་འགྲོགས་སྟབས། ཨ་མ་དམག་ཟོར་རྒྱལ་མོས། མོ་རང་ལ་ཚེ་གང་བོར་ཁྱོ་ག་གཅིག་ཀྱང་མི་རེག་པར་ཤོག གལ་སྲིད་རེག་པའི་དབང་དུ་བཏང་ནའང༌། ཁྱོ་ག་དེ་དང་ལོ་གཅིག་ལ་དུས་གཅིག་ལས་ཐུག་འཕྲད་མི་ཡོང་བར་ཤོག་ཅེས་སྨོན་ལམ་བཏབས་པས། ཕྱིས་སུ་དཔལ་ལྷ་དྲག་མོར་ཁྱོ་ག་གཅིག་རང་བྱུང་བ་དེ་ནི་གཙུག་ལག་ཁང་གི་ཇོ་བོའི་སྐུ་སྲུང་སྟེ་ཆོས་སྐྱོང་རྫོང་བཙན་རེད།